През януари 1631 г. Густав Адолф най-после си осигурява известно финансиране – то идва от Франция и е в размер на 400 хиляди талера (1 млн. ливри) годишно (договорът от Бервалде). Срещу това шведите обещават да поддържат в Германия армия от 30 000 пехотинци и 6000 конници, както и да не сключват мир с императора без съгласието на френския крал. В същото време Ришельо преговаря с императора за уреждане на въпроса за Мантуанското наследство и сключва договор със Савоя. Венецът на неговите дипломатически усилия е договорът с баварския курфюрст Максимилиан І, подписан във Фонтенбло. С него курфюрската титла е призната, но Бавария започва да се откъсва от орбитата на Фердинанд.